Ռուս գրականության ամբիոնը ստեղծվել է 1941 թ.-ին, չնայած ռուս գրականության պատմության համակարգված դասընթացը դասավանդվել է ԵՊՀ-ում 1933 թվականից սկսած, հիմնականում շնորհիվ այդ ժամանակ Լենինգրադից ժամանած ռուս հայտնի գրող Հիերոնիմ Յասինսկու դուստր Զ. Հ. Յասինսկայայի ջանքերի: Մի քանի տարի շարունակ Զ. Հ. Յասինսկայան դասախոսություններ էր կարդում ռուս գրականության պատմության գրեթե բոլոր դարաշրջաններից: Ավելի ուշ, երբ ամբիոնը փոքր ինչ ընդլայնվեց և համալրվեց երիտասարդ մասնագետներով, Զ. Յասինսկայան կենտրոնացավ հիմնականում հին ռուս գրականության պատմության դասընթացի վրա: 1940-ական թվականներին հրատարակվեց նրա «Դասախոսություններ ռուս գրականության մասին» ձեռնարկը, որը ներառում էր ռուս բանահյուսության փոքր ժանրերի, Ֆոնվիզինի, Գրիբոյեդովի, 19-րդ դարասկզբի ռուսական պոեզիայի մասին բաժիններ: 1949 թ.-ին Զ. Հ. Յասինսկայան հայերեն լեզվով լույս ընծայեց Ղ. Վ. Այվազյանի համահեղինակությամբ գրված «Կիևյան Ռուսիայի գրականությունը» դասագիրքը: